罗点
喜雨望巴罗二山
叔元不冠椎两髽，萦青绾绿如堆鸦。
{上髟下监}鬖远望毛发古，日日惟闻餐暮霞。
吾家公远更清绝，带眼不穿衣不结。
好风吹袂任飘摇，夜夜惟闻弄明月。
餐霞弄月固不恶，不道农田布龟灼。
令君盛服道民苦，偃然袒裼犹不怍。
敬持此意款浮丘，浮丘乃与令同忧。
急呼风马驾云车，二仙方觉裸裎羞。
旋加冠巾更束带，一见浮丘望尘拜。
便将凶岁变丰年，谈知之间作滂霈。
油云虽出南北峰，开端实自浮丘翁。
浮丘诗家老仙伯，故知忧国愿年丰。
邦人一饱谁所赐，父应诏子兄诏弟。
若还此雨后五日，将见索汝枯鱼肆。